Návrh

**Zákon**

**z...............2009,**

**ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 462/2008 Z. z., zákona č. 37/2009 Z. z. a zákona č. 184/2009 Z. z. sa mení a dopĺňa takto:

V § 13 odsek 1 znie:

„(1) Na vzdelávanie v školách podľa tohto zákona sa používajú učebnice schválené ministerstvom školstva. Používajú sa aj iné **učebnice**, učebné texty a pracovné zošity, ktoré sú v súlade s cieľmi a princípmi tohto zákona. **O použití učebníc, učebných textov a pracovných zošitov podľa predchádzajúcej vety rozhoduje riaditeľ školy, ktorý zodpovedá za splnenie uvedených podmienok.** Na vyučovanie predmetu náboženstvo alebo náboženská výchova podľa tohto zákona možno používať učebnice, učebné texty a pracovné zošity schválené štátom uznanou cirkvou alebo náboženskou spoločnosťou.“.

V § 13 odsek 5 znie:

„(5) Schválené učebnice, učebné texty a pracovné zošity poskytne ministerstvo školstva školám podľa tohto zákona na základe ich objednávky bezplatne. **Školám, ktoré neobjednajú schválené učebnice a zakúpia iné učebnice v zmysle § 13 odsek 1, uhradí ministerstvo školstva cenu zakúpených učebníc, avšak najviac do výšky nákladov na učebnice schválené ministerstvom školstva.**“.

V § 13 odsek 6 znie:

„(6) **Na vzdelávanie v školách podľa tohto zákona možno používať aj iné tlačené a multimediálne materiály, pomôcky a internetové zdroje informácií, ak sú v súlade s cieľmi výchovy a vzdelávania podľa tohto zákona. Za ich  súlad s cieľmi výchovy a vzdelávania podľa tohto zákona zodpovedá riaditeľ školy**.“.

**Čl. II**

Tento zákon nadobúda účinnosť 1. januára 2010.